1923 йылдың сентябрь айында үҙ теләге менән Ҡыҙыл армияға инә. Ҡыҙыл Һауа флотының Киев хәрби училищеһына курсант итеп ҡабул ителә. Ул тарҡатылыу сәбәпле, 1924 йылдың сентябрендә РККА Хәрби-Һауа көстәренең Хәрби-теоретик мәктәбе курсанты булып китә, уны 1926 йылда тамамлай. Ул ваҡыттағы уҡытыу тәжрибәһенә ярашлы самолет менән идара итеүҙе ғәмәлдә үҙләштереү өсөн һуңынан А. Ф. Мясников исемендәге 1-се хәрби летчиктар мәктәбенә ебәрелә, уны 1927 йылда тамамлай. Шул йылдың авгусынан Мәскәү хәрби округы Хәрби-Һауа көстәренең 30-сы авиация эскадрильяһының кесе летчигы, ноябрҙән ошо уҡ округтың 22-се айырым авиаотрядында өлкән осоусы вазифаһынан алып отряд штабы начальнигы, звено командиры, отряд комиссары вазифаларын үтә.